Dr Piketty het mit achzääni an dr École normale supérieure (ENS) Ökonomii afo studiere. Mit zwäiäzwanzgi het er mit ere Arbet über d Umverdäilig, won er an dr ENS und dr London School of Economics gschriibe het, bromowiert. Vo 1993 bis 1995 het er am Massachusetts Institute of Technology underrichdet. 1995 isch er Mitgliid vom Centre national de la recherche scientifique (CNRS) worde und 2000 Diräkter vo dr École des hautes études en sciences sociales (EHESS).